दहेज न देना पड़े, इसलिए पिता ने आठवीं तक पढ़ाया, आज इंस्टाग्राम पर मेरी रील्स पॉपुलर
अपनी भाषा, अपने पारंपरिक पहनावे और अपने कल्चर को ही मैंने अपनी पहचान बना दिया और इसी ने मुझे नाम दिया।   ये कहना है यूरोप के माल्टा में रहने वाली भारत की इंस्टाग्राम इन्फ्लूएंसर ढोली मीणा का।  
राजस्थान के छोटे से गांव से जब मैं यूरोप (माल्टा) आई तो दिन और रात ही नहीं बल्कि अचानक सबकुछ बदल गया। मेरे लिए ये सबकुछ अनदेखा और नया था। विदेशियों का पहनावा, उनका रंग-रूप, तौर-तरीके और माल्टा शहर की चकाचौंध मुझे अपनी तरफ खींचती। इस सुहाने सफर की दिक्कत सिर्फ ये थी कि मुझे अंग्रेजी नहीं आती थी। लोगों से मिलने-जुलने से मैं झिझकती। अपने जिस बैकग्राउंड को लेकर मैं झिझक से भरी रहती, आज अपनी उसी संस्कृति के बल पर मैंने अपनी पहचान बनाई है और नाम भी कमा रही हूं।’ ये कहना है यूरोप के माल्टा में रहने वालीं भारत की इंस्टाग्राम इन्फ्लुएंसर धोली मीणा का। 
रील्स बनाने की शौकीन धोली मीणा दौसा की बहू हैं। पति IFS ऑफिसर लोकेश मीणा यूरोपीय देश माल्टा में भारतीय दूतावास में हैं। ऐसे में धोली जहां जाती हैं, वहां राजस्थान के रंग बिखर जाते हैं। इन रील्स को खासा पसंद किया जा रहा है। आज के ‘ये मैं हूं’ में धोली मीणा की कहानी, उन्हीं की जुबानी।
10 साल पहले जब विदेश आई तो राजस्थानी वेश-भूषा में ही रही
2010 में जब मैं विदेश आई तो काफी अच्छा लगा। चूंकि, मैं राजस्थान के ठेठ देसी परिवेश में पली-बढ़ी और हिंदी मेरी भाषा थी इसलिए बाहर जाने से कतराती।
जब भी घर से निकलना होता तो मैं अपने साथ पति को या किसी ऐसे व्यक्ति को ले जाती जिसे अंग्रेजी में बात करनी आती हो। लेकिन अब जैसे-जैसे बच्चे बड़े हुए, मैंने उनके साथ इंग्लिश सीखनी शुरू की। अब मैं अकेले कहीं भी घूमने निकल जाती हूं और बेधड़क लोगों से बातचीत करती हूं।
मायके में देखे थे तंगी के दिन 
मेरा पीहर जयपुर जिले के जमवारामगढ़ क्षेत्र के थोलाई गांव में है। पिता जी किसान थे और साथ ही एक छोटी से सरकारी नौकरी करते थे। खेती से जो पैसे आते, उसी से 3 बच्चों को पढ़ाना और उनकी शादी करना काफी मुश्किल था। ज्यादा दहेज न देना पड़े इसलिए पिता जी ने मुझे और मेरी बहनों को 8वीं क्लास तक ही पढ़ाया। इसके बाद मैं और बहनें घर ही रहीं। मैं खेती और गाय-गोरू के काम में भी हाथ बंटाती। 2006 में जब मैं 19 साल की हुई तो पिता जी के पास मेरे लिए एक अच्छा रिश्ता आया। मेरे ससुराल वालों ने दहेज़ के नाम पर बस कन्या और कलश मांगा। मेरा ब्याह दौसा के पास निमाली गांव में रहने वाले लोकेश से हो गया।
पति की विदेशी दूतावास में लगी नौकरी तो मुझे साथ लेकर आए
जब मेरी शादी हुई तब लोकेश कॉलेज में पढ़ाई कर रहे थे। मैं अपने सास-ससुर के साथ रहती थी। ससुर जी जॉब करते थे और घर का पूरा खर्च वही चलाते। पति पढ़ाई के साथ सिविल सर्विस की तैयारी कर रहे थे।
2009 में पति की पोस्टिंग साउथ अफ्रीका जाम्बिया में विदेशी दूतावास में हुई। 2010 में उनकी पोस्टिंग माल्टा हुई तो मैं भी उनके साथ यहां आ गई। मैंने सपने में भी नहीं सोचा था कि मैं विदेश की सैर करूंगी।
विदेश में भी जैसी थी, वैसी ही रही
विदेश में रहकर भी मैं भारत की मिट्टी में रची-बसी अपनी संस्कृति को हमेशा जिंदा रखना चाहती हूं। जब मैंने पहली बार विदेश में कदम रखा तो यहां की खुली हवा और छोटे-छोटे कपड़ों में लोगों को और खुद की मन की मन तुलना कर अजीब लगा। दिल में ख्याल आया कि जैसा देश वैसा ही भेष। लेकिन मैं राजस्थान के गंवई से परिवेश से थी इसलिए दिल ने मुझे मेरे संस्कार छोड़ने की इजाजत नहीं दी। मैं जैसी थी वैसी ही रही।
स्टोरी में आगे बढ़ने से पहले पोल पर अपनी साझा करते चलें...
जहां महिलाएं बिकनी में घूमतीं, मैं वहां घाघरे में पहुंच जाती, लोग मुझे आश्चर्य से देखते
यूरोप के समुद्री तटों पर जहां सारी महिलाएं बिकिनी में नजर आती हैं, वहां जब मैं घाघरे और लूगड़ी में निकलती हूं तो यहां के लोग एक पल के लिए रुक कर मुझे देखने लगते हैं। शुरुआत में मैं अपनी ठेठ राजस्थानी वेशभूषा को लेकर थोड़ा सकपकाती थी लेकिन अब लोगों की तारीफ मुझे हौसला देती हैं।
मैंने अपने ऐसे कई वीडियो सोशल मीडिया पर अपलोड किए हैं, जहां मैं घाघरा-लूगड़ी पहनकर माल्‍टा के समुद्र किनारे घूम रही हूं। सोशल मीडिया पर इन्हें काफी पसंद किया गया। अब तक इन वीडियोज को लाखों लोग देख चुके हैं और काफी पसंद भी कर रहे हैं। ये वीडियो समुद्र के तट, यूरोप की किसी वेजिटेबल शॉप और माल्टा की गलियों तक के हैं।
खाना बनाने और खिलाने का शौक, विदेशी मेहमानों को पसंद मेरे हाथ का स्वाद 
मुझे खाना बनाने और खिलाने का बहुत शौक है। राजस्थान का फेमस फूड दाल-बाटी चूरमा विदेशी मेहमानों को खिला चुकी हूं। मैं उन्हें कढ़ी-चावल समोसा, इडली भी बनाकर खिलाई है। होली मिलन पर कई विदेशी मेहमानों को बुलाया और उन्हें गाजर का हलवा खिलाया। विदेशी मेहमानों ने राजस्थानी गाने 'परफ्यूम लगा दे चुन्नी में’ खूब कमर मटकाई। इंस्टाग्राम पर मेरे 3 लाख से ज्यादा फॉलोअर्स हैं।
खुद की पहचान बनाए रखिए, दुनिया झुक जाएगी 
पेड़ से टूटकर पत्ते अपना अस्तित्व खो देते हैं। इसलिए अपनी संस्कृति को छोड़कर आप कहीं नहीं जा सकते। आपका बड़प्पन इसी में है कि आप इसे बचाए और बरकरार रखने की कोशिश करते रहें। शायद इसी विचार के साथ मैंने विदेश में भी अपनी पहचान नहीं छोड़ी।